**Ալեքսանդր Իվանովիչ Աստրախանցև** (ռուս.՝ Александр Иванович Астраханцев, հունիսի 1, 1938(1938-06-01), Բելոյարկա, Դուբրովինսկի գյուղխորհուրդ, Մոշկովսկի շրջան, Նովոսիբիրսկի մարզ, ՌԽՖՍՀ, ԽՍՀՄ), ռուս խորհրդային գրող, հրապարակախոս, ԽՍՀՄ Գրողների միության անդամ (1982)։ Ռուսաստանի գրողների միության անդամ (2001)։

Կենսագրություն
--------------

Ալեքսանդր Աստրախանցևը ծնվել է 1938 թվականի հունիսի 1-ին, Նովոսիբիրսկի մարզի Մոսկովսկի շրջանի Բելոյարկա գյուղում, անասնաբույժների, հետագայում ուսուցիչների ընտանիքում։ 1959 թվականին ավարտել է ուսումը Նովոսիբիրսկի ինժեներա-շինարարական ինստիտուտում։ Ավարտելուց հետո տեղափոխվել է Կրասնոյարսկ քաղաք և մասնակցել Համամիութենական Կոմերիտական շինարարական նախագծին։ Աշխատել է որպես վարպետ, աշխղեկ, այնուհետև նշանակվել Կրասնոյարսկի ցելյուլոզայի և թղթի գործարանի շինարարության տեղամասի պետ։ Այնուհետև մասնակցել է Կրասնոյարսկի ալյումինի գործարանի շինարարությանը, աշխատել է որպես գլխավոր տեխնոլոգ, ապա նշանակվել Կրասնոյարսկի տնաշինական կոմբինատի տնօրենի տեղակալ։ 22 տարի աշխատել է տարբեր շինարական ընկերություններում։

1970 թվականին հեռակա ավարտել է ուսումը Մաքսիմ Գորկու անվան գրականության ինստիտուտում։

Ստեղծագործել սկսել է վաղ տարիքից՝ գրելով ռոմանտիկ բանաստեղծություններ։ Նրա «Դժվարին ճանապարհներով դեպի երջանկություն» առաջին պատմվածքն ընթերցողի դատին է ներկայացվել 1966 թվականին՝ «*Енисей*» ամսագրում։ Հետագայում նրա արձակ ստեղծագործությունները հրապարակվել են «*Сибирские огни*», «*Молодая гвардия*», «*День и ночь*», «*Наш современник*» ամսագրերի էջերում։ Աստրախանցևի առաջին գիրքը՝ «Եվ շոգենավերը կանցնեն», լույս է տեսել 1978 թվականին Կրասնոյարսկ քաղաքում։ Այնուհետև ընթերցողի դատին է հանձնվել նրա «Վարձով տուն», «Աշխատանքային օր», «Ապրելու բարձր արվեստ», «Համաքաղաքացիներ», «Պատառաքաղ», «Ամռան կեսերին» վիպակների և պատմվածքների գրքերը։ 1984 թվականին «*Очерк*» անվանակարգում դարձել է «*Молодая гвардия*» ամսագրի մրցանակի դափնեկիր (լրագրության ոլորտում)։

1992-2010 թվականներին Աստրախանցևի ստեղծագործությունները չեն տպագրվել, Ալեքսանդր Իվանովիչը այդ ժամանակահատվածում գրել է պիեսներ, որոնք 2017 թվականին լույս են տեսել առանձին գրքով՝ «Այսօր գիշեր` սեր»։ 2010 թվականին ընթերցողի դատին է ներկայացվել «Հակատղամարդ» գիրքը, որն ընդգրկված է եղել Իվան Բունինի անվան մրցանակի երկար ցուցակում, իսկ 2011 թվականին լույս է տեսել նրա «Կրասնոյարսկ։ Դիմանկարներ։ XX դար» ակնարկների գիրքը։

2001 թվականից Ռուսաստանի գրողների միության անդամ է։ 2006-2016 թվականներին եղել է Ռուսաստանի գրական հիմնադրամի Կրասնոյարսկի մասնաճյուղի նախագահը։

Բնակվում է Կրասնոյարսկ քաղաքում, ունի երկու երեխա և վեց թոռ։

Պարգևներ
--------

* «Հակատղամարդ» վեպն ընդգրկվել է Չեխովի և Մեծ գրքի մրցանակների երկար ցուցակում և Բունինի մրցանակի կարճ ցուցակում,
* «Ամուսնություն XXI» պիեսը ընդգրկվել է «Դրամայի ժամանակը։ Ձմեռ - 2014» միջազգային դրամատիկական մրցույթի կարճ ցուցակում։
* «Դու, ինքդ, քո մասին» գիրքը Բեռլինի ռուսալեզու գրականության միջազգային մրցույթում արժանացել է պատվոգրի,
* «Վերցրու ինձ քեզ հետ» գիրքն ընդգրկվել է «XXI դարի գրող» գրական մրցանակի կարճ ցուցակում։

Ծանոթագրություններ
------------------

1. ↑  "Астраханцев Александр Иванович". *www.kraskompas.ru* (in ռուսերեն). Արխիվացված է the original 2021 թ․ հունվարի 25-ին. Retrieved 2021 թ․ հունվարի 25.
2. ↑  "Литературная карта Красноярского края". *litkarta.kraslib.ru*. Retrieved 2021 թ․ հունվարի 25.
3. ↑  "АСТРАХАНЦЕВ АЛЕКСАНДР ИВАНОВИЧ — Союз Российских Писателей" (in ռուսերեն). Retrieved 2021 թ․ հունվարի 25.
4. ↑  "Астраханцев Александр Иванович  · Виртуальные выставки · МБУК «ЦБС им. Горького» г. Красноярск". *www.perensona23.ru*. Retrieved 2021 թ․ հունվարի 25. `{{cite web}}`: no-break space character in `|title=` at position 31 (help)(չաշխատող հղում)
5. ↑  "«Предпочитаю высказаться раз и навсегда» | Наш Красноярский край". *gnkk.ru*. Retrieved 2021 թ․ հունվարի 25.

Արտաքին հղումներ
----------------

* Астраханцев Александр Archived 2021-01-25 at the Wayback Machine.
* Астраханцев Александр. Союз писателей России